I 1860 og 1861 løsrev en rekke av USAs stater seg fra Unionen. Statene ble i første omgang selvstendige, men etter hvert sluttet de seg sammen og dannet Amerikas konfødererte stater (CSA). Sør-Carolina løsrev seg som første stat fra unionen den 20. desember 1860 og Mississippi, Georgia, Alabama, Louisiana, Florida og Texas fulgte raskt etter. CSA ble etablert i 1861 med USAs tidligere krigsminister Jefferson Davis som president og med Montgomery i Alabama som hovedstad. Senere sluttet også Virginia, Arkansas, Tennessee og Nord-Carolina seg til CSA, og med Virginias inntreden ble hovedstaden flyttet til Richmond.